**KRITERIJI ZA OCENJEVANJE ZNANJA – OBVEZNI IZBIRNI PREDMET NEMŠČINA**

#### Ocenjevanje znanja

Učenec v obeh redovalnih obdobjih pridobi dve pisni in najmanj dve ustni oceni. Pisni preizkusi znanja so napovedani, datumsko določeni in dogovorjeni z učenci. Po dogovoru se lahko oceni tudi projektno delo ali govorni nastop. Učenec pridobi ustno oceno v individualnem razgovoru z učiteljem.

**Kriteriji za pridobitev ustne ocene**

**Odlično: Učenec zna samostojno opisati obravnavani dogodek, situacijo ali krajšo zgodbo.** Brez pomoči učitelja tekoče poimenuje ali opisuje predmete, ljudi, živali, pojave in dejanja, ustrezno uporablja zahtevano besedišče v dani situaciji in se primerno verbalno odziva v odnosu do sogovornika; učenec prepozna obravnavane slovnične strukture, zna opisati njihovo zgradbo in rabo ter jih pravilno in samostojno uporablja v kontekstu. Izgovorjava je ustrezna.

**Prav dobro: Učenec ob pomoči učiteljevih podvprašanj opiše obravnavani dogodek, situacijo ali krajšo zgodbo.** Brez pomoči učitelja poimenuje ali opisuje predmete, ljudi, živali, pojave in dejanja. Dovoljeni so manjši, redki spodrsljaji. Besedišče je manj bogato, frazeologija je manj eksaktna, verbalni odziv je še ustrezen v odnosu do sogovornika; učenec z redkimi negotovostmi prepozna obravnavane slovnične strukture, ob pomoči učitelja zna opisati njihovo zgradbo in rabo, ob opozorilu učitelja jih zna popraviti in uporabiti v kontekstu. Izgovorjava je ustrezna, mestoma so dovoljena manjša odstopanja.

**Dobro: Učenec ob učiteljevih podpornih vprašanjih ne zna opisati obravnavanega dogodka, situacije ali krajše zgodbe.** Večinoma ustrezno, vendar pomanjkljivo poimenuje ali opisuje predmete, ljudi, živali, pojave in dejanja. Besedišče je osnovno, potrebuje učiteljevo pomoč v obliki podvprašanj in asociacij. Vodeno uporablja in opisuje slovnične strukture, napake so pogostejše. Izgovorjava je mestoma neustrezna.

**Zadostno:** Učenec ima težave pri izbiri ustreznih besed glede na temo in vlogo v interakciji. Besedišče je skromno in osnovno. V vodeni interakciji s sogovornikom se ob vidni ali pisni podpori učitelja odziva enobesedno ali nebesedno; sicer prepozna slovnične strukture, vendar dela veliko napak pri vodeni uporabi. Izgovorjava je mestoma neustrezna.

**Nezadostno:** Učenčevo besedišče je neustrezno, preskromno in pomanjkljivo, izgovorjava besed je neustrezna ali napačna, slovničnih struktur ne prepozna.

**Domača naloga je za vse učence obvezna.**

**Kriteriji za ocenjevanje pisnih preizkusov**

**Bralno razumevanje:** Vsak vsebinsko ustrezen odgovor je ovrednoten z 1 točko. Za pravopisne napake točk praviloma ne odštevamo, razen v primerih, ko te ovirajo razumevanje prebranega ali ko spremenijo pomen posameznih besed.

**Slušno razumevanje:** Vsak ustrezen odgovor je ovrednoten z 1 točko. Za pravopisne napake točk praviloma ne odštevamo, razen v primerih, ko te ovirajo razumevanje prebranega, če spremenijo pomen posameznih besed ali če s slušno metodo preverjamo poznavanje specifičnih segmentov jezika, npr. pravilen zapis števil, vrstilnih števnikov in podobno.

**Besedišče:** Pravilno zapisano besedo ovrednotimo z 1 točko. Za vsako napačno zapisano črko v posamezni besedi se odšteje 0,5 točke.

**Jezikovna pravilnost (slovnica):** Jezikovne strukture in ustrezne oblike glagolov morajo biti zapisane popolnoma pravilno, polovičnih točk ne dodeljujemo, razen v primerih, ko je napačen zapis črke posledica bralno-napisovalnih težav.

**Drugo:**

Nečitljive in nejasne zapise ovrednotimo z 0 točk.

Če sta pravilen in napačen odgovor zapisana hkrati, dodelimo 0 točk.

Daljše pisne sestavke vrednotimo v skladu z merili, ki so opredeljena v kriterijih za vrednotenje nacionalnih preizkusov znanja.

**Pragovi med ocenami pri pisnih preizkusih znanja:**

0% - 49% = nezadostno (1)

50% - 63% = zadostno (2)

64% - 79% = dobro (3)

80% - 89 % = prav dobro (4)

90% - 100% = odlično (5)

 Učiteljica nemščine: Anita Škraban